Llíria participa en la VI trobada nacional de Ciutats Creatives UNESCO
20 de novembre de 2024

Granada ha acollit estos dies la VI Trobada de Ciutats Creatives de la UNESCO d'Espanya, amb una àmplia programació en el qual s'han celebrat reunions amb agents culturals i literaris del municipi andalús, una lectura de poemes a càrrec de Luis García Montero i tallers d'intercanvi de bones pràctiques.

El simposi, que s'ha celebrat al centre Federico García Lorca, ha comptat a més amb la presència de l'alcaldessa de Granada, Marifrán Carazo, i de Denise Bax, secretària de la Xarxa Mundial de Ciutats Creatives de la Unesco i alta representant de la institució amb seu a París, i qui ha participat per primera vegada en esta trobada.

En les sessions de treball han participat també regidors, directors de cultura i turisme i focal point de ciutats creatives com Granada i Barcelona (Literatura), València (Disseny), Valladolid i Terrassa (Cinema), Burgos i Dénia (Gastronomia), Sevilla i Llíria (Música) i Manises (Artesania).

La localitat de Llíria complix estos dies cinc anys com a ciutat integrant de la Xarxa UNESCO en la modalitat de música, al ser la capital edetana terra i bressol de músics, compositors, directors i mestres de talla internacional, amb una gran capacitat creativa i generadora de nous talents que han contribuït a consolidar esta designació.

En la trobada, tant l'edil de Turisme de Llíria, Paco García, com la focal point de la ciutat, Loles Merino, han continuat treballant en el paper transformador de la cultura i la creativitat en el desenvolupament urbà sostenible, creant sinergies de col·laboració entre els municipis de la xarxa, amb l'objectiu de continuar desenvolupant els ODS 2030 i enfortir els llaços entre la cultura i el turisme sostenible, entenent que este binomi és motor de progrés  econòmic, cohesió social i preservació del patrimoni.